שירות לומדים-מניסיון מבקש להגביר מעורבותם של מומחים-מניסיון אישי בבריאות הנפש (אנשים המתמודדים עם מוגבלות נפשית) בתהליכי הכשרה של אנשי-מקצוע, ולהטמיע את גוף הידע של "ידע מניסיון" בעשייה האקדמית. זאת על בסיס התפיסה כי הקול והידע של אנשים המתמודדים עם מוגבלות צריכים להיות חלק בלתי-נפרד ושווה-ערך מתהליכים אלה.
השירות מבוסס על "עשייה-בשותפות" (co-production) ומתופעל באופן שוטף על ידי מומחים-מניסיון אישי ואנשי מקצוע בתחום בריאות הנפש.
השירות פועל על פי מודל פדגוגי ייחודי שפותח על ידי צוות השירות. המודל משלב ומחבר בין הידע של המומחים-מניסיון לסוגי ידע אחרים (ידע תיאורטי, ידע מבוסס-מחקר וידע מן-השדה) ומציב את הידע-מניסיון כבעל תרומה וחשיבות שווה לסוגי ידע אלה.
השירות מפרה את הלמידה של הסטודנטים (אנשי המקצוע של העתיד) בכך שהוא מנגיש להם את הידע והפרספקטיבה של אנשים המתמודדים עם מוגבלות נפשית כבר בשלב ההכשרה ומדגיש את ההכרה בחשיבותו גם בפרקטיקה של הסטודנטים בשדה.
המפגש של הסטודנטים עם אנשים המתמודדים עם מוגבלות נפשית, לא כמטופלים, אלא כבעלי ידע רלוונטי ומשמעותי ללמידה שלהם תורם לשבירת סטיגמה ומאתגר את ההפרדה הדיכוטומית בין "בריאים" ו"חולים", "מוגבלים" ו"לא-מוגבלים" ו"מטפלים" ו"מטופלים". תהליכים אלה מקדמים יצירת תרבות וסביבת לימודים פתוחה ומקבלת יותר עבור סטודנטים שבעצמם מתמודדים עם מוגבלויות שונות. בכך, פעילות השירות תורמת לא רק להכשרה של הסטודנטים, אלא מעודדת ומקדמת יצירת אקדמיה משלבת ונגישה יותר מבחינה אנושית ומקצועית.
מה השירות מציע?
השירות מציע מגוון רחב של שיעורים, סדנאות וקורסים, המותאמים לתחומי הלימוד השונים, ל"שלב" של הסטודנטים בתהליך ההכשרה ולדגשים הספציפיים של כל קורס ומרצה.
הפעילויות מועברות על ידי אנשי שיקום בעלי ידע מניסיון, אשר עברו הכשרה ייעודית לעבודה עם ידע מניסיון לטובת הכשרת אנשי-מקצוע.
השירות מעודד ופתוח להצעות חדשות ופיתוח משותף של תכנים בהתאם לצרכים העולים מהשטח.
שיעורים-אורחים – שיעור-אורח (או סדרת שיעורים-אורחים) של מומחה-מניסיון אישי.
ימי עיון - מפגש חד-פעמי מורחב.
סדנאות - סדרת מפגשים מעמיקה המשלבת בין ידע אקדמי, ידע מניסיון והפעלות חווייתיות.
השתתפות של מומחה-מניסיון אישי בקורס קיים – השתתפות של מומחה-מניסיון אישי כמנחה-שותף בקורס (או חלק מקורס).
קןרסים אקדמיים מלאים – קורסים אקדמיים המתמקדים בידע מניסיון אישי ברמה תיאורטית ופרקטית, תוך חשיפה של הסטודנטים למגוון סוגים ושימושים בידע מניסיון אישי.
קורס בפיתוח משותף של מומחה מניסיון אישי וצוות אקדמי – פיתוח ותפעול משותף של קורס (או חלק מקורס) על ידי מומחה-מניסיון אישי וצוות אקדמי.
השיעור גרם לי לראות את האדם המתמודדים בתור אדם – עם מחשבות, רגשות ונפש." (סטודנטית לעבודה סוציאלית, האוניברסיטה העברית).
"המפגש עם הילה חיבר אותנו למורכבות שיש בהתמודדות הנפשית מול עצמך ומול הסביבה. בנוסף, עד כמה חשובה המעורבות של האדם בבחירת התהליך האישי לצורך החלמה, תוך הכוונה וקירבה לגורמי טיפול. כסטודנטיות הלומדות מקצוע טיפולי, מפגש מסוג זה היווה עברנו הזדמנות להכיר ולהבין מהי התמודדות נפשית ממקור ראשון ולחבר אותנו לנושאים רבים שנלמדים בקורסים השונים. לסיכום, ההרצאה הייתה עוצמתית ומשמעותית עבורנו וקידמה מאוד את הזהות המקצועית שלנו." (סטודנטיות לריפוי בעיסוק, אוניברסיטת חיפה).